માલદીવ્સ પર ૧૯૭૮થી અબ્દુલ ગયુમનું શાસન હતું. અહીં સંસદને મજલિસ કહેવાય છે ને મજલિસ પસંદ કરે તે રાષ્ટ્રપતિ બને, તેથી ગયુમ રાષ્ટ્રપતિપદે ત્રણ દાયકા રહ્યા. ગયૂમ ચૂંટણીનું નાટક કરતા પણ તેમાં ગરબડો પણ કરતા. લશ્કરની મદદથી પોતાના માણસોને સંસદમાં જીતાડી લાવતા ને પછી તેમના મતથી પોતે પ્રમુખ બની જતા. આ રીતે તેમણે ત્રણ દાયકા રાજ કરેલું. ૨૦૦૮માં અમેરિકા સહિતના દેશોના દબાણ હેઠળ તેમણે પ્રમુખ પસંદ કરવા લોકો સીધું મતદાન કરે તેવી પદ્ધતિ દાખલ કરી. તેના કારણે ૨૦૦૮માં રાષ્ટ્રપતિપદ માટે પહેલી વાર બહુપક્ષીય લોકતાંત્રિક ચૂંટણી થઈ. તેમાં ગયુમ હાર્યા ને મોહમ્મદ નાસિરે વિજય હાંસલ કર્યો હતો.